Záznam – zasadnutie Rady ministra školstva, vedy, výskumu a športu Slovenskej republiky na podporu štúdia študentov so špecifickými potrebami (ďalej len „Rada“)
___________________________________________________________________________

Konanie – 20. 5. 2014 o 14,00 h., Kongresové centrum Družba UK Bratislava

Prítomní: podľa prezenčnej listiny (z 11 členov prítomných 7 členov + tajomník rady Mgr. Miriam Dufeková, riaditeľ odboru vysokoškolského vzdelávania MŠVVaŠ SR Mgr. Jozef Jurkovič a doc. Ing. arch. Lea Rollová, PhD.) - prof. Ing. Dušan Šimšík, PhD., PaedDr. Elena Mendelová, CSc., Mgr. et Mgr. Marek Machata, Mgr. Darina Ondrušová, PhD., Mgr. Jarmila Žolnová,  PhD., Katarína Markovičová, PhD., Mgr. František Küffer

Neprítomní: prof. Ing. Peter Plavčan, CSc., prof. Ing. Pavel Raschman, CSc., Ing. arch. Zuzana Čerešňová, PhD., doc. PhDr. Mária Šmidová, PhD.,

Program rokovania
1.	Otvorenie
2.	Sumarizácia plnenia schválených úloh 
3.	Metodické usmernenie pre koordinátorov  
4.	Návrh vzdelávacích aktivít
5.	Určenie gestora prípravy dokumentu národného akčného plánu na debarierizáciu vysokoškolského prostredia
6.	Návrh plánu úloh na nasledujúce obdobie
7.	Voľná diskusia
8.	Záver

K bodu 1
Neprítomný predseda Rady v zmysle čl. 5 ods. 3 štatútu Rady poveril p. PaedDr. Elenu Mendelovú, CSc. vedením rokovania Rady. P. PaedDr. Elena Mendelová, CSc.  privítala všetkých prítomných členov rady, a tým otvorila zasadnutie Rady.   

K bodu 2
Po otvorení boli prerokované úlohy, ktoré vyplynuli z rokovania Rady, konaného dňa 12. 11. 2013 na TU v Košiciach, pričom všetky zadané úlohy boli splnené, niektoré oneskorene. V prípade návrhu metodického usmernenia sa navrhuje upraviť ďalšie kroky. Členovia Rady  boli informovaní, že podľa dostupných informácií nebude možné z regionálneho operačného programu získavať financie na debarierizáciu vysokých škôl. Ministerstvo školstva, vedy, výskumu a športu SR (ďalej len „ministerstvo“)  bolo požiadané o opätovné preverenie tejto informácie. 

K bodu 3
Návrh metodické usmernenia mal byť pôvodne uzatvorený na rokovaní Rady. V rámci seminára, ktorý sa konal pre koordinátorov vysokých škôl pred zasadnutím Rady, budú zapracované ešte podnety z diskusie s vysokými školami a rovnako bude umožnené vysokým školám ešte zasielať pripomienky k samotnému návrhu. Za týmto účelom zverejní ministerstvo návrh usmernenia na WEB-ovej stránke, následne informuje vysoké školy a účastníkov seminára o možnosti pripomienkovania uvedeného materiálu v lehote desiatich pracovných dní. P. prof. Šimšík následne pripraví z pohľadu Rady konečné znenie usmernenia. Táto verzia bude zaslaná na niekoľko dní členom Rady, pred vykonaním ďalších krokov potrebných na vydanie usmernenia ministerstvom, ktoré ešte vykoná konečné úpravy. 

K bodu 4
Návrh vzdelávacích aktivít pre koordinátorov bol predstavený na seminári pre koordinátorov v dopoludňajších hodinách. 
Návrh vzdelávacích aktivít:
-	Úvod do legislatívy a metodické usmernenie pre vytváranie prístupného akademického prostredia pre študentov so špecifickými potrebami,
-	Primerané úpravy na zlepšenie prístupnosti akademického prostredia,
-	Podpora študentov so špecifickými potrebami na vysokej škole – základné úlohy koordinátora pre študentov so špecifickými potrebami,
-	Špecializovaný kurz o podporných/asistenčných službách
-	V prípade záujmu prípadové štúdie
Zároveň bol na seminári predstavený aj dotazník, na základe ktorého môžu koordinátori vš prejaviť svoj záujem o jednotlivé vzdelávacie aktivity. Členovia Rady môžu tento dotazník pripomienkovať do 24. mája 2014, následne bude TU Košice pripravená konečná verzia, ktorá sa zverejní elektronicky a ministerstvo zašle účastníkom seminára a jednotlivým vysokým školám informáciu o sprístupnení dotazníka a možnosti jeho vyplnenia.  Konanie niektorých vzdelávacích aktivít sa navrhuje už v júni/júli. (pr. úvod do legislatívy a metodické usmernenie pre vytváranie prístupného akademického prostredia pre študentov so špecifickými potrebami). Návrh vzdelávacích aktivít je len východisková ponuka, je potrebné poznať záujem koordinátorov vš o tieto vzdelávacie aktivity, možnosť v prípade potreby ich prehodnotenia. V rámci zabezpečovania jednotlivých vzdelávacích činností je potrebné venovať primeranú pozornosť aj spätnej väzbe od účastníkov vzdelávania.
p. doc. Rollová navrhla, aby sa vzdelávacie aktivity doplnili o problematiku  architektonických bariér a možností ich predchádzania.

K bodu 5
Záujmom ministerstva je pripraviť ucelený dokument, ktorý by zadefinoval ciele, postupnosť krokov a potrebné zdroje na vytvorenie debarierizovaného vysokoškolského prostredia. Rada vyjadruje súhlas, aby ministerstvo rokovalo s členkou Rady p. doc. Čerešňovou o podmienkach koordinácie týchto aktivít jej osobou. 

K bodu 6
Na rokovanie Rady bola predložená informácia o systéme financovania štúdia študentov so špecifickými potrebami – priebežná správa. Po krátkej diskusii členov Rady Rada odporúča, aby sa autori dokumentu v ďalšej fáze zamerali už na návrh systému financovania v slovenských podmienkach. Riaditeľ odboru vysokoškolského vzdelávania upozornil na to, že ak má byť návrh použitý už pri rozdeľovaní dotácií v roku 2015, návrh by mal byť diskutovaný a pripravený do konca augusta 2014. Súčasne upozornil, že nateraz nie je možné predpokladať, že z tohto titulu dôjde k navýšeniu zdrojov. 

Členovia Rady diskutovali aj o potrebe sieťovania koordinátorov za jednotlivé vysoké školy. Ministerstvo opätovne osloví vysoké školy za účelom vytvorenia adresáru koordinátorov vysokých škôl a fakúlt. Súčasne opätovne posunie informáciu ohľadne možnosti využitia diskusného fóra, ktoré však bude používané, ak tam aj vysoké školy budú nachádzať relevantné informácie pre svoju činnosť, a pod.
Členka Rady prítomných upozornila na konferenciu „Podpora zamestnávania osôb so zdravotným postihnutím: úspechy, výzvy, európske perspektívy“. 

Zhrnutie

1. tvorba metodického usmernenia, gestor: pracovisko TUKE
- máj – jún 2014 – zaslanie návrhu usmernenia koordinátorom vš 
- jún 2014 – zaslanie návrhu usmernenia po zapracovaní pripomienok od koordinátorov vš členom rady
- polovica júna – finálne znenie usmernenia 

2. Vzdelávacie aktivity pre koordinátorov, gestor: pracovisko TUKE
- máj 2014 – sprístupnenie dotazníka o záujem o vzdelávacie aktivity pre koordinátorov vš
Jún – november 2014 – vzdelávacie aktivity pre koordinátorov
November 2014 – správa o vzdelávacích aktivitách na zasadnutí rady a návrh vzdelávacích aktivít v roku 2015

4. Mapovanie úrovne podpory študentov so špecifickými potrebami, gestor: pracovisko UK
August 2014 – predloženie správy o porovnaní podporných nástrojov pre študentov so špecifickými potrebami v rámci slovenskej právnej úpravy v porovnaní s medzinárodným dohovorom, okolitými štátmi – verzia na pripomienkovanie členmi rady
Október 2014 – príprava konečného znenia
November 2014 – prediskutovanie konečného znenia na zasadnutí rady a dohodnutie ďalšieho postupu

5. Tvorba národného akčného plánu na debarierizáciu vysokoškolského prostredia
jún 2014 – prediskutovanie podmienok koordinácie prác s STU
August 2014 – návrh osnovy akčného plánu na pripomienkovanie členom rady
November 2014 – prediskutovanie harmonogramu tvorby akčného plánu

6. Systém financovania, gestor: ministerstvo a pracovisko UK
Jún- september 2014 – vítané sú ad hoc návrhy členov rady pre rozpis dotácií na rok 2015
Jún 2014 – ministerstvo opätovne preverí, aké sú možnosti získania finančných prostriedkov na debarierizáciu vš z regionálneho operačného programu 
Jún 2014 – finalizácia štúdie o systéme financovania podpory študentov a jej predloženie rade (zabezpečí UK)
August 2014 – návrh systému financovania v slovenských podmienkach.

Predbežný termín ďalšieho zasadnutia rady 
-	11. 11. 2014 Košice

Schválil: 	prof. Ing. Peter Plavčan, CSc.
		predseda rady